Bettie Kemp, gebore in Kaapstad, Kaapland, is 'n Suid-Afrikaanse radio- en TV-aanbieder, aktrise en 'n regisseur van drama en dokumentêre programme vir radio. Reeds toe sy in Laerskool Totius, Bellville, was het haar onderwyseres, Tossie Lochner, haar saamgeneem om in verhoogproduksies van Bellville se Afrikaanse Toneelvereniging (BAT) te speel. Dieselfde onderwyseres het haar ook saamgeneem na die SAUK in Seepunt vir 'n radiodrama-oudisie toe Kemp tien jaar oud was en in 2016 het haar oudonderwyseres die ATKV-mediaveertjie aan Kemp oorhandig vir Beste Regisseur van 'n radiodrama. As skolier het Kemp by Radio Sonder Grense begin werk waar sy begin het om deel te neem aan radiovervolgverhale. Kemp is 'n bekwame stemkunstenaar en was die stem agter Standard Bank se inbeldiens vir 'n paar jaar. Met die koms van televisie in Suid-Afrika, het Kemp van Kaapstad na Johannesburg verhuis, waar Louise Smit, van Haas Das se Nuuskas faam haar genader het om 'n oudisie vir 'n kontinuïteitsaanbieder te doen en die regisseur, Henk Hugo, het haar raakgesien en 'n deurlooprol aangebied in een van die eerste televisie-sepies, Net 'n Bietjie Liefde.